Sa Gerusalemme vittoriosa

Cantigu terzu

Cumprendede s'istoria de su populu Ebreu. Pro attere noighentos annos. Faeddada de sos Rese, de Giuda e de Israele; narada de Tobia e de Giuditta; de Susanna e de Ester. Cantada sa distruzione de su Tempiu; de s'ischiavitudine in Babilonia e de sa liberazione de su populu Ebreu; sighidu cun sa riedificazione de su Tempiu; narada sas gherras de sos Macabeos, ponede fine a s'antigu testamentu, cun s'annunziazione de sa naschida de su Salvatore de su Mundu. 

                           1.
Cantesi sos zuighes e potentes
Cun Saule, Davide e Salomone,
A chie bravos a chie insolentes
Diversos tottu in s'inclinazione,
Premiat Deus sos ubbidientes,
Sos malos mandat in perdizione,
Sos Res chi sighin sunt tale e quale
A chie trattant bene a chie male.

                           2.
Ahia nesit a Geroboamu
Ch'isse de Re deviat governare:
Chi sas solas Tribus a Roboamu
De Giuda e beniaminu diant restare,
Ma ch'isse adoret su Deus d'Abramu
E si guardet de idolatrare
Chi sos peccados de su babbu sou
Los deviat piangher su Re nou.

                           3.
Appenas interradu Salomone
Su fizu Roboamnu hat'guvernadu,
Fit su populu in grande oppressione
Pro sos tributos chi sempre hat pagadu,
E cun Geroboamu in unione
In Sichem a su Re s'est presentadu,
Li pregat cun umile proposta .
De alleviare dogni grave imposta.

                           4.
Roboamu cun perfida manera
Dae tantos piseddos consizadu;
Rispondet cun sa moda pius altera
E no hat a sos bezzos iscultadu,
Deghe tribus pro giustu o pro chimera

Tottu a Geroboamu hant acclamadu,
Pro Re issoro e s'est tottu complidu
Cantu haiat Ahia prevedidu.

                           5.
Roboamu a su populu at mandadu
Non s'ischit proite s'intendente Adura,
Sos d'Israele l'hana lapidadu
Ecco chi Roboamu est in paura;
Prontu a Gerusalemme s'est retiradu
Pro esser sa vida sua pius segura,
Chent'ottanta miz'omine armesit 
Pro gherrare, ma.Deus l'impedesit.

                          6.
Geroboamu non cheret osservare
Cun Giuda sa matessi .religione,
Sos subditos impedit de andare
Pro adorare su Deus de Sione.
Duos vitellos hat fattu formare
De oro cun totta venerazione:
Alzat isse a s'altar e s'imbenujat
E los adorat e incensu brujat.

                          7.
Cando Geroboamu sacrificat
Deus faeddat in s'indignu Altare,
Chie a sos sazerdotes significat
Chi subra sua si diant brujare;
E a su Re sa manu si li sicat
E pregat su Profetta a lu curare;
Lu curat, ma pro vana gelosia
De istare sighit in s'idolatria.

                          8.
Unu e ateru Re est infidele
Deus de sas ingiurias est istraccu:
Male istat Giuda e peus Israele
Bizzarru est unu e s'ateru maccu.
In pena est bennidu unu Re crudele
Dae s'Egittu s'avaru Sesaccu,
Ch'isposadu hat su Tempiu de Sione
Fattu dae su sabiu Salomone.

                           9.
Deghesett'annos hat regnadu e morit
Roboamu ed est Re su fìzu Abia,
Cust’hat coraggiu e nudda s'intimorit
Contra Geroboamu hat gelosia
L'intimat gherra ma no lu favorit
Sa sorte e regnat tres annos ebbia
Morit Abai, est su fizu regnante
Asa giustu e de Deus troppu amante.

                           10.
Asa a su veru Deus est devotu
Omine in santidade singulare,
Custu destruit sos Idolos totu
Estirpat ogni cultu e dogn'altare;
Su Deus de Davide solu hat connotu
A isse cheret a sacrificare,
Custi fit bonu e Deus l'hat amadu
E hat barant'un'annu guvernadu.

                           11.
Mortu Geroboamu est Re Nadabu
Chi guvernat su regnu de Israele;
Cust'est birbante peus de su babu
Est a su veru Deus infideles,
Guvernat senza modu e senza grabu
Lu occhit Basa cun morte crudele,
Chi ribelle, ingratu e micidiale
Hat massacradu su samben Reale.

                          12.
Pro no intender sa oghe divina
Non mancat su castigu a chie est duru.
De su Re primu distinta est sa raighina
Sa de basa est predittu chi enit puru
Morit basa, su fizu est ruina
Lu occhit Zambri e pro esser seguru
In su tronu, non solu hat mortu a Ela,
Però ancora sa razza e parentela.

                          13.
S'ambizione in s'omine est su male
Chi sende dottu discurret che legu,
Cando unu usurpat su Tronu Reale
Sempre hat paura e mai istat sussegu,
S'usurpadore hat s'inclinu fatale,
Chi pro suspettos iscudet che zegu,
Pro cussu Amri hat a Zambri assediadu,
Chi s'est bruiadu che disisperadu.

                          14.
Sa sorte in chie est Re sempr'est varia
Com'est in tronu, como est in affannos,
Ancora Amri est de fide contraria
Morit e guvernadu ha pagos annos,
Sa sede sua fit posta in Samaria:
Regnat su fizu Achabu. Ah cantos dannos
In Israele pro sos res infideles
Birbos, usurpadores e crudeles.

                          15.
Dende rejone a su pius prepotente
Su regnu hat s'unu e s'ateru usurpadu,
Asa però in Giuda santamente
Hat legges e prezettos veneradu,
Morit isse e guvernat ugualmente
Su fizu Josafat bene educadu,
In Israele guvernat Achabu
Contra sa fide, peus de su babu.

                          16.
Achabu guvemende in Israele
Peus de Amri est de coro induridu:
Pro muzere hat leadu a Jezabele,
Ch'est idolatra pius de su maridu.
Pro esser unu e ateru infidele
Tempiu e Altare a Giove hant eregidu,
«Non ruat in pena, narat Elia
«Senza lu narrer cun sa ucca mia».

                          17.
A su desertu si partit Elia
E si firmat in s'oru de unu riu,
Inue cun manera santa e pia
Sos corvos li dant cibu e istat biu,
«Bae in Sareta e chirca una batia
(Li narat Deus) pro ordine miu:
Non timas chi niente hat a mancare
Custa dogni provvista t'hat a dare».

                          18.
Elia parti luego a Sareta
Ue incontrat sa femina mischina,
Li narat: «Dami abba e l'offerit chieta,
«Bie in bon'ora; ecco sa brocca o tina:
«Dami pane:» e ripondet discreta
«Tenzo solu unu pagu de farina
«Cun ozu, happ'unu fìzu, e manc'a mie
«Bastat e morzo si la do a tie»».

                          19.
Bae e de tottu faghende un'impastu
Pro una fogazza e dami a mandigare,
Ista sigura chi già amus su bastu
Farina e ozu non t’hat a mancare,
Tene coraggiu e non timas su gastu,
Su Deus de Israele b'hat a pensare,
Ubbidit sa viuda poverina
E pius non l'hat mancadu ozu e farina.

                          20.
Ruet su fizu in una maladia
Crudele de manera chi s’est mortu,
Lu resuscitat su Profeta Elia:
Est sa dolente mama in accunortu,
Sighit sa siccidade e carestia
Pro tres annos, Elia s'est restortu
Torrare a Israele cun coidadu
Ue dae Achabu fit disizadu.

                          21.
Mandat Achabu su fidadu Abdia
Pro chircare erva in calchi oru de riu,
Pro chi sos caddos fint in carestia
Ispantu de bind'hear unu biu,
Pro fortuna incontradu hat a Elia
Abdia ornine giustu, onestu e piu:
S'imbenujat e umile li narat:
«Elia ses  so isse» e si declarat.

                          22.
Abdia chi a Deus fit fidele
Favorende sa legge, hat operadu
Bocchende sos Profettas; Jezabele
In duas grutas chentu nd'hat salvadu,
Li narat Elia: «Bae in Israele
«E narali a su Re chi so torradu».
Partit: custa notizia dat Abdia
E s'incontrat Achabu cun Elia..

                          23.
Nesit Achabu; «Elia ses o no
«Ses tue ch'às su poulu turbadu?
Rispondet Elia: «Elia so;
«Ma no happo su populu oltraggiadu
«Cussu ses tue ed eo ti lu prò
«Pro chi s'idolo Bal has adoradu,
«Cun Jezabele fattu has sa manera
«De offender sa legge santa e vera».

                          24.
Rifletti Achabu e si cheres chi proes
Cal'est su veru Deus de adorare,
Pone subra s'altare duos boes
Pro Deus e pro Bal a los brujare:
Beni tue e Profettas ed eroes
A Carmelu, chi tando has a proare,
Cal'est su sacrifizu pius dignu
Cal'est sa forza de un'idolo indignu.

                          25.
Achabu cunsentit, unit sos Profettas
Ponet sos boes cun distinzione,
Punghet custos cun ferru e lanzettas
Lis bogat samben a profusione,
Pregat a Bal cun boghes indiscrettas
Riet Elia a faghet de buffone.
In vanu sacrificat s'animale
Ne s’hat bidu de Bal unu signale.

                          26.
Tottu Israele ispetta cun anelu
Cale de duos diat balanzare,
Elia armadu de Divinu zelu
Ponet su oe subra s'Altare,
Pregat devotu e falat dae Chelu
Fogu Divinu e faghet consumare,
Cun ammirazione de unu bottu
Boe, piuer, Altare e linna tottu.

                          27.
Restant sos d'Israele umiliados
Bal e Profettas in derisione;
Pro cumandu d'Elia sunt ligados
Bettados tottu in su riu Cisone,
Ecco ch'in Israele sunt consolados
Pioet cun sobrada effusione,
Elia est obligadu a si fuire
Ca Jezabel lu chircat a lu occhire.

                          28.
Bidendesi a sa morte persighidu
Curret a su desertu a si salvare,
Sutta de unu ginepru dormidu
Li narat s'Anghelu; pesa a manigare,
Pustis ch'às manigadu est avertidu
De andare a Sinaì, e poi votare
De sa Siria su Re a Hazaele
E a Jeu pro Re de Israele.

                          29.
Ubbidit, a Damascu s'est portadu
Votat a Hazaele, votat a Jeu,
Puru fit dae s'Anghelu ordinadu
Ponner in logu sou a Eliseu,
Chi l'incontrat arende e l'hat bettadu
Su mantu subra e l'hat dadu s'impreu,
De totta santidade e profezia
Lassat s'aradu e sighit a Elia.

                          30.
Banadabu su Re Assirianu
Ponet gherra ad Achabu incrudelida
Binchet Achabu e tenzendelu in manu,
Faghet sa paghe e li salvat sa vida,
Banadabu de Achabu fit pius tiranu
Cheriat mortu cun s'armada unida,
Unu Profetta ad Achabu reprendet
Ma isse s'istat mudu e non l'attendet.

                          31.
Su Re Achabu a Nabot hat pregadu
Chi sa inza l'haeret favoridu,
Cun sa paga, pro haer islargadu
Su giardinu Reale e abbellidu;
Ma Nabot su favore l'hat negadu
Nende: «Non do su ch'àppo connoschidu
In eredidade pro nisciunu oggettu»
E Achabu si retirat inquiettu.

                          32.
S'impia Jezabel micidiale
Cun falzos testimonzos hat proadu,
Chi nabot de su Re hat nadu male
Ch'àt a su Re e a Deus frastimadu,
Ed ecco sa sentenzia fatale:
Est lapidadu e a canes lassadu.
Jezabele ad Achabu hat nadu in domo:
«Mort'est Nabot, sa inza est nostra como».

                          33.
Elia de s'ingiuria resentidu,
Ad Achabu l'hat nadu e l'hat disintu:
Su samben de Nabot canes s'hant bidu
Gasi su samben tou ispetta lintu.
Malamente ha bocchidu e possedidu,
De omicida e de ladru ses convintu
De bider cun ispantu in Israele
Sos canes manighende a Jezabele.

                          34.
Achabu in Siria andat a gherrare
Sempre in attacos est de bell'e nou,
Morit in gherra e gittu a lint'errare
Sos canes lintu hant su samben sou.
Achabu mai podiat restare
Senza vindita su peccadu tou!
Su samben de Nabot canes s'han bidu
E tue a su matessi ses reduidu.

                          35.
Pro Re succedit su fizu Ocozia,
Chie ch'est ruttu da unu balcone.
Pro lu sanare est dadu in sa mania
De consulatare s'Idolu Accarone,
E prite chi represu l'hat Elia
De idolatria e superstizione,
Dogni modu a l'offender hat chircadu
Morit e duos annos hat regnadu.

                          36.
Elia dae Deus est giamadu
In terra b'est istadu su batante:
Su mantu sou a Eliseu hat dadu
Cun valore e ispiritu abbundante;
Falat dai chelu unu carru infogadu,
Chi lu leat in carre e triunfante
Lu giamat: Babbu meu! babbu meu!
E pius non lu bidet Eliseu.

                          37.
Eliseu non paret pius umanu
De grazia divina est arrichidu;
Passat a pe asciuttu su Giordanu
S'abba amara hat in Jerico addulzidu
Passende in Betel sa divina manu,
Cun ursos e leones hat bocchidu
Piseddos ch’insolentes l'hant beffadu
Cun sa morte sas beffes hant pagadu.

                          38.
Ocozia s'est mortu senza fizu
Li succedit Joram s'ateru frade,
Custu d'esser gherreri hat su disizu
Cun Josafat unidu in amistade.
Ponet sos Moabitas in fastizu
A sa guerra andat in soziedade,
Passende in logos siccos cun s'armada
Eliseu dat s'abba disizada.

                          39.
Una viuda chi meda deviat
Lu pregat de la poder consolare,
Unu pagu de ozu chi teniat
Eliseu l'hat fattu aumentare
Bendiat sempre ei s'ozu creschiat,
Pagas a tottus e tenet pro campare;
A una mamma su fizu li morit
Torradu bi l'hat biu e la favorit.

                         40.
Eliseu s'infermu torrat sanu
Multiplicat su pane in abbundanzia,
De sa lebbra curadu hat a Namanu
Corrigit de sa vide ogni mancanzia.
Lu cheret mortu su Re Sirianu
S'armada est azzegada in s'arroganzia,
La ghiat e si finget ch'est amigu
Zega l'hat gitta a su logu inimigu.

                         41.
Sa sorte a Benadab istesit varia
Perdet cun s'isperanzia de alzare,
Torrat sa vista e s'idet in Samaria
S'Armada esposta a la sacrificare.
loram e tottu sa zente contraria
Cherent sos Sirianos massacrare
Eliseu abba e pane lis cunzedit
E a logos issero ispetìit.

                         42.
Benedabu, crudele, infuriadu
Ingratu pius de mai e insolente
A Samaria a nou assediadu
Hat cun atter'armada pius potente,
Su populu de famine obbligadu
Hat pagadu una testa de molente,
Ottanta siclos de moneda issoro
Si endiat sa petta e pesu de oro.

                        43.
Mai s’hat bidu similes fastizos
Famine caninu e graves patimontos,
Sas mama manighendesi sos fìzos,
A su Re li presentant sos lamentos.
Su Re s'istrazzat e falat sos chizos
E intrat in sos falzos sentimentos,
E cret chi de sas penas siat reu
E causa de sos males Eliseu.

                          44.
Su Re cun su Profetta si lamentat
Prite ch'est dae Deus castigadu
Eliseu lu placat e cuntentat
Nendeli: «Cras est tottu remendiadu»
A su campu inimigu si presentat
Unu sonu ispantosu e non pensadu;
Fuit totta s'armada a tantu sonu
Lassende ogni provvista in abbandonu.

                          45.
Battor lebbrosos s'ateru manzanu
A su campu inimigu sunt andados,
Inie non b'agatan un'umanu:
Tendas e logos fint abbandonados;
Dant s'avvisu a su Re Samaritanu:
Si sunt tottu in Samaria cungregados
A su campu inimigu andant unidos
E si sunt de ogni bene provvedidos.

                          46.
Benedab est malaidu e inviat
Su fidadu Hazael pro consultare,
A Eliseu, si si campaiat.
Cun donos dignos de appreziare
Eliseu l'hai nadu chi moriat
E in s'attu s'est postu a lagrimare
«Prite pianghes? nesit Hazaele:
«Ca ses Re, ma ruina de Israele».

                          47.
Si morit Iosafat chi fit Re dignu
Ioran su fizu est re in sa Giudea,
Su babbu est bonu, su fizu est indignu
Abbattit e tormentat sa Idumea,
Sa muzere l'hat fattu pius malignu
Arthalia crudele, anima rea,
Ioran si morit in s'idolatria
E li succedit su fizu Ocozia.

                          48.
Jeu pro Re est votadu e proclamadu
E de esterminare est avvertidu,
Sa razza de Achab chi hat atterradu
Sa vera legge e Profettas bocchidu
Su divinu comandu hat osservadu
Sa razza de Achabu hat destruidu
E cun forza e maneras indiscrettas
Bocchit a Ioran e falsos Profettas.

                          49.
Jeu intrat triunfante in Ierzaele
Ue a Nabot hant fattu lapidare,
Bidet in su balcone a Iezabele
Pomposa pro lu poder allettare,
Jeu più indignadu e pius crudele
Dae su balcone l'hat fatta bettare.
Sos canes manigada l'hant a mossos
Appena b'hant lassadu trizza e ossos.

                          50.
Su samben de Nabot hat esclamadu
Tottu fit dae Elia prevedidu,
In Samaria a Bal hat atterradu
Idolos e altares hat destruidu
Cun sazerdotes chi l'hant adoradu
E Jeu fit dae Deus favoridu:
Ma in Jeu fingidu fit su coro
Morit amende sos vitellos d'oro.

                          51.
Athalia fit femina fiera
Ischit ch'est mortu su fizu Ocozia
De distruire hat fattu sa manera
Su samben de Davide cun tirania,
Cun coraggiu e astuzias de gherrera
Acclamada Reina est Athalia,
Bessit dae manu a cust'usurpadora
Ioas piseddu in sas fascias ancora.

                          52.
Su sacerdote Iojada hat cuadu
A Ioas in Su Tempiu a lu salvare
Ue l'hat pro sett'annos cunservadu
Pustis pensadu hat de lu coronare:
Sos capitanos tottu hat avvisadu
A su Tempiu e lu faghet acclamare,
In un'istante est cun grand'allegria
Ioas in tronu a mortu hat Athalia.

                          53.
Ioas hat meda tempus guvernadu
In su regnu de Giuda cun prudenzia:
Su tempiu de Sione hat reparadu
Dende a Iojada tottu ubbidienzia.
Mortu Iojada, idea hat cambiadu,
Est idolatra e no hat sussistenzia
Zaccaria 1'hat cherfidu ammonire
E in su tempiu 1'hat fattu occhire.

                          54.
Ah barbaru, sacrilegu insensadu
Peus de su leone inferocidu!
Mai l'haeret Iojada salvadu,
Babbu de Zaccaria e favoridu.
In sas fascias cheriat isvenadu,
Si si fit cust'eccessu prevididu.
Iojada 1'hat salvadu cun fastizu
In ricumpensa l'hat mortu su fizu.

                          55.
Occurrent chi Hazaele Re Damascenu
In domo sua assediat a Ioas;
Zedit custu, tesoro e riccu tronu
Perdet s'orgogliu, poderes e proas
Unu cumplottu internu e lenu lenu
Faghent in Giuda cun congiuras noas:
Lu bocchint in su propriu lettu sou
Amasia su fizu est su Re nou.

                          56.
Intantu in Israele est mortu Jeu,
Su fizu Ioachaz est regnante,
Cust'ancora est idolatra ed est reu.
Ma penas hat suffridu su bastante,
Sende Re Ioas est mortu Eliseu,
Miraculus hat fattu su bastante,
Ioas l'hat onoradu in s'ultimora,
Miraculos hat fattu mortu ancora.

                          57.
Amasia in s'Arabia meda terra
Acquistat e hat nomen de gherreri,
E a Ioas ancora intimat gherra
Però Ioas l'hat fattu presoneri,
A Israele hat postu in contierra
Sempre superbu e confusioneri
Ioas pustis pro l'haer liberadu
Su tempiu e a Sione hat ispozadu.

                          58.
Ioas pustis chi tottu hat ruinadu
E destruida sa santa zittade,
Morit e i su fizu hat guvernadu
Geroboamu cun felicidade
Intantu hant sos de Giuda congiuradu
Contra a su Re cun totta attividade,
Amasia timende s'est fuidu
A Lachis e inie l'hant bocchidu.

                           59.
In su tempus ch'àt Ioas guvernadu
Est su Profettas Ionas apparidu,
A su cale l'hat Deus cumandadu
Chi s'esseret a Ninive partidu
Pro b'haer che Profetta preigadu
E pro esser su populu avvertidu
Chi non maltrattet sa legge divina
Minettende de Ninive sa ruina.

                          60.
Ionas però non cheret ubbidire,
Anzis andat a loppe a s'imbarcare,
Intrat in barca pro cherrer fuire
A Tarsis; però sende intrand'in mare
S'unda agitada cheret ingullire
Sa nave, timet de naufragare.
Ionas dormiat e l'hat ischidadu
Pro chi su Deus sou haeret pregadu.

                          61.
Timet e tremet ogni marineri
Tirant a sorte pro chie hat peccadu,
Sa sorte ruet in su passizzeri.
Poveru Iona a morte est cundennadu!
«Bettami in su mare volenteri,
«Narzesit Iona; eo so su culpau».
Lu Bettant in su mare ma cun pena
E l'ingullit interu una balena.

                          62.
Sa tempesta est luego mitigada
Ne nave ne nisciunu istat offesu,
Sa balena dae Deus cumandada
Tres dies e tres nottes s'hat mantesu,
A Iona e pustis vomitadu l'hada
Intreu e sanu e in corpus illesu;
Deus atera bolta li cumandat
De partire a Ninive e prontu andat.

                          63.
Iona intresit in Ninive esclamende
Ca sa distruzione fit accanta,
Chi sa ruina fit appropriende
E ch'in su tempus de dies baranta
Diant essere in Ninive piaghende
S'offesa de sa legge vera e santa
Ninive totta implorat sa clemenzia
Bestida a saccu e posta in penitenzia

                          64.
Su Re s'ispozat sa beste reale
Pentidu sezit subra sa chigina,
Ordinat su deunzu generale
Cun vera orazione e disciplina,
Digiunat cun sa zente ogni animale
S'implorat sa clemenzia Divina
De tottu su viziu s'abbandonat
E Deus los isculat e perdonat.

                          65.
Passat su tempus ch'àt istabilidu
Iona e si destruire sa Zittade:
Cun Deus s'est mustradu resentidu
Pro no esser convintu in falzidade,
Ma su Signore l'hat persuadidu
Chi Ninive fit digna de piedade
«Non devent morrer babbos insolentes
«Cun chentu vinti mizza de jnnozentes».

                           66.
Pro Re de Giuda est eleggidu Ozia
De Amasia fizu coraggiosu,
Incensu offerit cun idolatria,
E tott'in d'una s'agatat lebbrosu.
Non fit d'Arone sa sua zenia
Pro unu uffisciu sacru e religiosu.
Supplit pro Re su fizu Joatanu
E pustis mortu hat sa corona in manu.

                           67.
Morit Geroboam Re di Israele
E succedit su fizu Zaccaria
Una congiura e cumplottu infidele
L'hat mortu e regnat ses mese ebbia
Sellum est Re e Manea crudele
Su tronu usurpat cu sa tirania,
Impiu e malu s'est gittu cu Deus
Cun sudditos ancora male e peus.

                          68.
Morit Manea e Faceja su fizu
Benit subitamente postu in tronu,
Est malu e de su babbu hat s'assimizu
Lassat sa vera legge in abbandonu
Faceja ca de regnare hat su disizu
Leare s'unu e s'ateru sa vida
I'hat leadu sa vida e paret bonu
Pro esser Re idolatra e omicida.

                          69.
Faceja regnat cando Ioatanu
Fit Re pro guvernare sa Giudea,
Ioatanu morit e Achaz tiranu
Est Re in Giudea de cussenzia rea,
Idolatra, superbo e inumanu:
Una gherra intimadu hat a Facea
Ma custu l'hat s'armada superadu
Parte nd'hat mortu, parte nd'hat ligadu.

                          70.
Achaz presumit de si vendicare
Però non lu favorit sas impresas,
Pregat su Re Assiru e l'aggiuare
Promittendeli donos e ricchesa:
L'aggiuat si; ma pro lu cunpensare
De su Tempiu ispozat sas grandesas
E non bastat de l'haer ispozadu
Chi l'hat pustis serradu e profanadu.

                          71.
Osea pustis hat mortu a Facea,
Mai mancat congiura e ribellione
Ischiavu restat s'infidele Osea,
Salmanasar l'hat postu in perdizione
Restat solu su Re in sa Giudea
In Canan terra de promissione,
Morit Achaza sempre in s'idolatria
E li succedit su fizu Ezechia.

                          72.
Tottu religiosu est Ezechia
Sacrilegu su babbu, isse devottu,
Custu est ubbidiente a Isaja
Custu destruit sos idolos tottu
Non b'hat pius in Giudea idolatria
Su Deus veru est amadu e connottu;
Guvernat de pacificu e prudente
E lu favorit su Deus vivente.

                          73.
Sennacheribu cun briu e furore
A Ezechia gherra hat intimadu,
Cun armada imponente e cun terrore,
Ca su tributtu cheriat pagadu,
Su sabiu Ezechia est in timore.
Ma Isaja l'hat accunortadu,
S'Anghelu senza alcuna forza umana
Esterminat s'armada Assiriana.

                           74.
Est liberadu su Re Ezechia
Sennacheribu fuit in s'istante,
Ma Deus mandat una maladia
Pro ischire si Ezechia fit costante,
Chi moriat li nesit Isaja
Ma Ezechia de Deus amante
Pregada a sa Divina Provvidenzia,
E Deus li revocat sa sentenzia.

                          75.
Isaja fijt sou intercessore
Prodigios bastante l’hat mustradu,
Bessit sa fama e li faghet onore
E dae medas Res est veneradu:
Sa Babilonia unu ambasciadore
Pro lu felicitare l'hat mandadu;
E Ezechia vanagloriosu
Li mustrat cant'haiat de preziosu.

                          76.
Isaja s'est meda resentidu
De sa presunzione e vanidade,
Nende; ch'in pena diant haer bidu
Sos fizos suos cun umilidade
Servende in Babilonia; e pentidu
Dimandat su perdonu e piedade,
E s'est sa profezia diferida
Su tempus chi Ezechia fit in vida.

                          77.
In sos ischiavos chi a Ninive hat giuttu
Salmanasarru, bi fit Tobia,
Omine santu e chi mai fit ruttu
In sos peccados de idolatria,
Caritativu e in su bonu astuttu
Liberale a s'ischiava cumpagnia
Salmanasarru chi saviu 1'hat connottu
L'istimat e distinghet pius de tottu.

                          78.
In Ninive dogn'unu l'istimada
Li dant de passizare libretade:
Salmanasarru regaladu l’hada
Connottu hat sa virtude e santidade,
Sos de Israele a su notte interrada
Cun perigulu, pena e caridade.
Però Sennacherib Re successore
L'odiat e perseghit cun rancore.

                           79.
Ischit Sennacherib chi trattaiat
Tobia sos ischiavos cun amore,
E chi a cua los interraiat
Lu confiscat cun odiu e terrore.
Send'istraccu unu die si dormiat
A matta in susu e pro peus dolore
S'istercu de una rundine annidada
Li ruet subra e inzegadu l'hada.

                           80.
Sennacheribu in s'attu chi adorada
A s'idolu Nesroc, che deidade,
Sos fizos l'hana mortu cun s'ispada
E piantu hat sa sua impiedade.
Tobia zegu e a sa disperada
Pianghet, però sempre in santidade:
Isse teniat unu fizu ebbia
Ben'educadu e giam'adu Tobia.

                          81.
In cussu Tempus Sara fit famada,
Fit ricca, bella e sempre in annèu;
S'est cun sette maridos isposada,
E tottu los hat mortos Asmòdeu
Senza chi niunu l'haeret toccada:
Opera de Satan impiu e feu:
La Beffat sa teracca e resentida
Pregat a Deus chi li leet sa vida.

                          82.
Tobia bezzu a Tobia minore
Cun affettu paternu hat consizadu,
Chi haeret adoradu su Segnore;
E sempre diat essere agiadu,
Li narat puru chi fit creditore
A Gabel d'una summa chi l'hat dadu;
Chi teniat s'iscrittu e de partire
A Rages pro la poder esigire.

                          83.
Tobia fìzu ubbidit in s'istante
E s'incontrat cun s'Anghelu Rafaele
Custu di narat: (bestidu de viaggiante)
«De ue ses?» - «So fìzu de Israele:
«Chirco a Gabelu e timo andare errante
«So desizende una ghia fidele».
Beni cun megus, non tenzas rezelu
Ca eo ti ponzo in domo de Gabelu.

                           84.
Tobia partìt cun s'Anghelu umpare,
Sa mama lassat in meda patire;
In su Tigre s'est postu a si lavare:
Unu pische si lu cheret ingullire;
Giamada a Rafaele a l'agiuare:
Li narat: «Non timas: prestu a lu occhire
Isventralu, li nesit Rafaele,
Su figadu ti lea, coro e fele».

                           85.
Si giughet tottu a ue est Raguele
Babbu de Sara de bella figura,
«Leadila a muzere: narat Rafaele;
«No, narat Tobia; ca tenzo paura:
Sette maridos cun morte crudele
Li sunt mortos e i sa morte happo segura
Leadila e non tenzas coidadu
Cussos sunt mortos pro haer peccadu»

                          86.
 «Cussos sunt mortos pro s'esser cojuados
Cun affettu e pro fine bestiale
Si a Deus si fini raccumandados
Innanti de alcun'usu maritale
Oe sanos e bios fini istados
Tue adora su Deus immortale,
Ista tres nottes in adorazione
E poi a s'usu onestu ti dispone».

                          87.
«Su fìgadu chi gighes bruja ancora
E luego Asmodeu det fuire,
Su fele arriba pro un'ater'ora
Ca cussu a babu tou hat a servire:
A Deus ama, istima e adora
Deus non lassat de ti favorire
Tobia a Rafaele hat postu mente
Fattu hat su matrimoniu santamente».

                          88.
Tobia su consizu hat segundadu
Cun Sara sempre in orazione,
Tres dies e tres nottes est istadu
Preghende a Deus cun devozione,
E parte de su fìgadu hat brugiadu
Raguele istat in afflizione,
E ca timiat de lu suffocare
Preparadu hat sa fossa a l'interrare.

                          89.
Tobia est sempr'istadu allegru e sanu
Unidu s'est cun Sara santamente.
Ringraziana su Deus soberanu,
Faghent cumbidos suntuosamente.
Rafaele partit cun s'iscrittu in manu
A ue fit Gabelu prontamente;
Sempre cun fintu nomen de Azaria
E gittu hat sos dinaris a Tobia.

                          90.
Rafaele de torrare proponzesit
Tobia a domu sua cun coidadu:
Raguel ricca doda li donesit
E l'hat puru erediri nominadu,
Su mesu de sos benes l'accordesit,
E l'hat cun sa muzere dispacciadu
Rafaele s'antizipat cun Tobia
E Sara sighit cun sa cumpagnia.

                          91.
Ecco Tobia a su babbu torradu
A sa domo paterna s'est congiuntu;
Cun allegria si l'hant abbrazzadu
Sa mama lu creiat già defuntu:
Isse sa vista a su babbu hat torradu
Cando su fele in sos ojos l'hat untu;
Cuncurret Sara s'isposa muzere
E rezzida est cun gustu e piaghere.

                          92.
Cumbidos e iscialos hat formadu
Cun cuntentu unu e ateru Tobia,
Rafaele s'est continu figuradu
Ch'isse haiat su nomen de Azaria,
Rafaele chi partiat lis hat nadu
Non b'hait bisonzu pius de ghia.
Tobia l'hat cun grazia esibidu
Su mesu de sos benes ch'hat hapidu.

                          93.
S'Anghelu manifestat a Tobias
Cun tott'amore e cun celeste tonu,
Nende: «So Rafaele, no Azarias
«Anghelu so de su Divinu Tronu:
«Cando tue de coro pregaias
«Cust'impresa m'hat dadu su Deus bonu:
«Ti lasso in paghe e senza coidadu
«E deo torro a chie m'hat mandadu».

                          94.
Rafael partit, restant ispantados
Ambos Tobias e familia totta,
Pro tres oras prostados sun'istados:
Sa grazia Divina s'est connotta,
Sempre in paghe si sunu cunservados,
Tobia bezzu e de anima devotta
Pustis de una decrepida edade
Morit cun totta paghe e santidade.

                          95.
Mortu Ezechia, est Re de sa Giudea
Manasse, fizu sou de doigh'annos:
Est idolatra, est un'anima rea
Bocchit Profettas e causat dannos,
Sempre in sa sacrilega idea
De committer peccados sos pius mannos,
A Isaia, pro l'haer represu
Lu fattesit serrare mesu mesu.

                          96.
Deus pro sos peccados airadu
De idolatria e de crudelidade,
A sos Assisos l’hat abbandonadu,
Chi senza li mirare piedade
L'hant giuttu a Babilonia ligadu
Ue iscontat sa sua iniquidade.
Si pentit e si mudat de idea
Torrat in tronu e regnare in Giudea.

                          97.
Morit Manasse e guvernat Amone
Ch'est de su babbu veru imitadore:
Sos servidores pro esser birbone
Motu si 1'hant in su mezus fiore:
Iosia est Re cun ammirazione
Su babbu e i su giaiu in orrore.
Iosia atterrat dogni idolatria
Imitat su bisagiu, e Ezechia.

                          98.
Iosia dae tottu est istimadu
Su Deus veru faghet adorare:
Hat su Deuteronomia incontradu,
E de nou l'hat fattu pubblicare:
Sa Pasca ancora allegru hat zelebradu
A Deus cheret a sacrificare:
Pro ischire cantu bonu fit Iosia
Dimandat su Profeta Geremia.

                          99.
Necao pro gherrare in Babilone
In sa Giudea cheriat passare
Cun s'armada e cun totta provisione,
E Iosia andat a lu reparare,
S'opponet pro su bonu e cun rejone
Necao chircat de l'acchietare,
Iosia si resistit formalmente
E fertu est d'una frizza mortalmente.

                          100.
Sende fertu Iosia si retirat
Luego a sa Davidica zittade
Cun s'armada, dogn'unu si lu mirat
Cun ojos de piantu e piedade
Arrivadu a Gerusalemme ispirat.
Inoghe a Geremia iscultade,
Cantu Gerusalemme fit affligida,
E cale de Iosia fìt sa vida.

                         101.
Nabucodonosor superbu e vanu
Pro tantos regnos chi s'hat conquistadu.
A Oloferne hat dadu sa manu
Chi haeret a Betulia assediadu;
Custu ubbidende a s'ordine tiranu,
S'est in vista a Betulia impostadu.
Bidende sa zittade assediada
In difesa Betulia s'est armada.

                         102.
Oloferne persistit in s'assediu,
Procurat a Betulia dogni male
Contra e dogni rejone hat fattu mediu
De impedire de s'abba ogni canale.
Betulia no hat unu rimediu,
De impedire s'assediu fatale.
Cun penitenzia e orazione
Implorat sa Divina protezione.

                         103.
Pro famine e pro sidiu affligidos
Si sunt tottu in Betulia cungregados,
E pro no morrer si sunt reduidos
D'esser a Oleferne umiliados,
S'in chimbe dies non fini assistidos.
E cun attera forza liberados.
Sa viuda Giuditta s'est offesa
E pensat sola pro una grande impresa.

                         104.
Giuditta fìt ermosa e de presenzia,
Onesta, pura e de bellu colore,
Si retirat a faghet penitenzia
Cun animu contrittu e cun fervore:
Implorat dae Deus s'assistenzia
Confidat in su Deus Creadore;
Avvertit in Betulia de preparare
Pro issa e issa diat operare.

                         105.
Bestida de gala s'est Giuditta bella,
A Oloferne s'est incaminada,
Pomposa chi pariat un'istella,
Dae una servidora accumpagnada.
La dimandat s'Assira sentinella:
Chie fit issa e chie chiracada;
Rispondet: «So ebrea e so fuida
Si potere salvaremi sa vida».

                         106.
A tottus hat ispantadu sa bellesa
Cun gustu a Oloferne l'hant conduida.
Custu ammirat sa sua candidesa,
Infiammadu de amore l'hat rezida,
La preguntat cun garbu e suttilesa:
L'hat disizada appenas chi l'hat bida.
Bidendelu de issa innamuradu
Giuditta in custu modu l'hat faeddadu,

                          107.
«In Betulia sunt iscostumados,
Male pizzinos, peus anzianos:
Non sunt pius dae Deus istimados:
Sunu idolatras sos Betulianos;
Isco chi sunt dae Deus odiados.
E si los cheres ti los do in manos:
Salvami, prego, dami permissione
D'essire a fora pro faghere orazione».

                         108.
Oloferne a s'armada hat ordinadu
De la lassare essire pro pregare.
A sa bella Giuditta hat cumbidadu,
E la cheriat pro si la gosare;
Ma una notte s'est imbreagadu,
E andat a su lettu e si corcare.
Giuditta cun coraggiu e cun firmesa
Pensat e si risolvet a s'impresa.

                         109.
Giuditta s'est a Deus invocada
Cun fide firma e coro umiliadu
De Oloferne si leat s'ispada,
E l'hat duos colpos istestadu.
Pronta sa testa imboligadu s'hada
In su saccu chi haiat preparadu,
Lu dat a sa teracca e s'est partida
Lassende a Oloferne senza vida.

                         110.
Cando intrat in Betulia s'Eroina
Est a tottu s'impresa manifesta,
Betulia no est pius in ruina:
In sa muraglia impiccadu hant sa testa.
Ringraziende sa manu Divina,
Onorende a Giuditta faghent festa.
Bessit fora sa zente Betuliana
E si fuit s'armada Assiriana.

                         111.
Mortu Iosia, est pro Re elegidu
Su fizu Iocaz, ch'est, odiadu,
Custu de Re tres meses hat servidu;
Pustis Necao l'hat detronizzadu.
Presoneri in s'Egittu l'hat conduidu:
Re a Eliacinu hat nominadu.
Li cambiat su nomen d'Eliacinu
E fattu l'hat giamare Gioachinu.

                          112.
Nabucco in Babilonia est potente,
Usurpat cun sa forza sa Soria,
Bocchit a Gioachinu crudelmente
E ispozat a su Tempiu attera ia,
Gerusalemme isfattu hat roba e zente
Pro sos peccados de idolatria,
Lassant pro Re su fizu Gioachinu
In Giudea pro pessimu destinu.

                          113.
Gioachinu s'incontrat in affannos
Sos peccados l'hant postu in confusione:
Non li mancat fastidios e dannos;
Est gittu presoneri a Babilone,
Cun zente meda e cun tesoros mannos
Gerusalemme est totta in perdizione:
Faghet Nabucco Re a Sedecia
Ch'idolatra lu giamat Geremia.

                         114.
A Deus inimigu est Sedecia
Pro isse morint sos fizos de Israele:
Tantu hat profettizzadu Geremia:
Tantu hat profetizzadu Ezechiele,
Chi li mandat sa sua profezia
Iscrittas cun minettas dae Babele
Però isse argumentat sa minetta
Opposta s'una a s'atteru Profetta.

                        115.
Sedecia esser sudditu hat giuradu
Pro continu a su Re de Babilone.
Ma tottu in d'una si l'est ribelladu
E postu hat sa Giudea in perdizione
Su Re Nabucco l'hat assediadu,
L'hat isojadu e l'hat postu in presone.
Innanti d'essere zegu in penitenzia
Duos fizos l'hat mortu in sa presenzia.

                            116.
Ecco chi sa Giudea est desolada
Tottu a fogu e a ferru est destruida
A godolia s'est raccumandada.
Ma Ismael leadu l'hat sa vida,
Su restu de sa zente est emigrada:
A s'Egittu mischina s'est fuida.
A sa fine est restada sa Giudea
Tramudada e ischiava in sa Caldea.

                           117.
Sos matessi Giudeos emigrados
Hant mortu su Profetta Geremia,
Chi los hat cun Baruch accumpagnados
Pro los reprendet de s'idolatria,
Tantu hant originadu sos peccados
S'ambizione vana e gelosia;
Pro esser sempre cun Deus incostantes
In Giudea non b'at pius abitantes.

                           118.
Nabucco hat sos Giudeos regoglidu
Dae dogni provinzia a Babele,
Battor pro imparare hat elegidu
Sa limba sua, primu est Daniele:
Sos cumpagnos ancora hat favoridu
Anania, Azaria e Misaele,
Sos cales pro Divina provvidenzia.
Imparat ogni limba e sapienzia.

                         119.
Su Re Nabucco unu sonnu hat bidu,
E narat chi sind'est ismentigadu:
Tottu sos magos suos hat unidu,
E cheret de bi l'haer espliadu.
Ma nessunu de custos l'hat ischidu,
E Daniele l'hat interpretadu,
Sos Magos fini a morte cundennados
Daniele però los hat salvados.

                         120.
Un'istatua in sonnu bidiat
Cun testa de oro e pettus de argentu
Costas e matta de ramine giughiat,
Cambas de ferru e fatta a tott'intentu
Cun pes de terra e subra li ruiat
Una pedruzza e tanta forza hat tentu
Chi toccados sos pes l'hat fattu ruer
L'hat dissipada e l'ha torrada in piuer.

                         121.
Daniele interpretat tottu a prou
Nende a su Re pro divinu favore:
Sa testa de oro est s'imperiu tou,
Brazzos e pettus de su successore:
Sempre chi hat e regnare unu Re nou
Hat a esser su regnu inferiore,
Chi andat in decadenzia confina,
Sos pes de terra indicat sa ruina.

                         122.
Faghet Nabucco in totta maestria
Una istatua de oro a l'adorare:
Misael, Anania e Azaria
Non si suggettant a lu venerare.
Los accusan e sunt cun tirania
Bettados in su fogu a lor brujare.
Resultat pro miraculu evidente
Chi no los brujat su furraghe ardente.

                          123.
Nabucco pro su sonnu esplicadu
E ca su fogu non los hat brujados,
Hat su veru Deus rispettadu,
E sunt custos Giudeos premiados;
E in tottu su Regnu hat ordinadu,
Chi siant sos Giudeos istimados,
Restat Nabucco cun su Regnu interu
Cunvintu pro connoscher su Deus veru.

                          124.
Duos bezzos hant cherfidu tentare
Ruer in adulteriu cun Susanna.
Custa chi est casta non cheret peccare:
L'accusant cun calunnia sa pius Manna
Chi cun atter I’hant bida adulterare:
S'innozente tremiat che canna.
Sos bezzos in giudiziu testificant
Su falsu e i s'accusa rettificant.

                          125.
Sende a morte Susanna cundennada
Giuliat a bogh'alta Daniele
Chi de nou la cheret giudicada,
Dat pro maccos sos bezzos de Israele.
Sa causa est de nou esaminada:
Istat suspesa sa morte crudele.
Daniele hat sos bezzos separadu
E hat a unu innanti domandadu.

                         126.
«Nara sutta cal'arvure hat peccadu
Susanna pro la poder cundennare?
«Sutta de una chessa», hat riveladu
Su primu, e lu fattesit appartare.
Pustis hat su segundu interrogadu:
«In cale arvure bida l'ha peccare?»
Custu narat chi fit elighe e sunt varios
In su testificare e sunt falsarios.

                          127.
Restant sos duos bezzos declarados
Reos de culpa e Susanna innozente.
Custos sunt'in s'istante, lapidados,
Sende tottu su populu presente.
Custos lascivos fint gasi avesados
A ingannare sa povera zente,
Susanna casta e bella, hat sa vittoria
E deo sigo a trattare s'istoria.

                         128.
Essendo Baldassarru Sovranu
Cumbidat zente grande e militares.
Sende in sa mesa hat iscrittu una manu
Subra su muru «Mane, Thecel, Phares»
E terrorizzat custu fattu istranu,
Res cumbidados e familiares,
Avvisat sos devinos pro paura
E nessunu interpretat s'iscrittura.

                         129.
Daniele chi fit tottu dottu e fit ischidu
Esplicitat s'iscrittura in sensu giustu.
Nende: «Su regnu tou ecco finidu:
«Ses istadu pesadu e non ses giustu;
«Su regnu tou det essere partidu,
«A zente istranza e pro peus disgustu,
«Est sa causa tua definida
«De perder regnu, tronu, onore e vida».

                         130.
Subra sa notte est intradu Dariu
Cun Ciru Re potente Persianu,
Baldassarru perdet regnu, vida e briu:
Totta sa Babilonia l'hat in manu.
A Daniele s'hat gittu sanu e biu
In cumpagnia su Re Medianu.
Lu trattat cun affettu filiale
E lu faghet Barone imperiale.

                            131.
Sunt gelosos sos atteros Barones
Laccusant falsu e lu faghet bettare.
In una fossa in mesu de leones
Chi lu rispettant senza lu toccare;
Su Re connoschent sas traissiones
Salvat a isse e faghet inserrare
In su propriu logu sos culpados,
E sunt dai sos leones divorados.

                           132.
Ecco sos settanos terminados
Chi haiat destinadu Geremia
D'essere ischiavos e male trattados
Sos Giudeos cun pena e tirannia
In Babilone sempre emigrados
Pro sos peccados de idolatria
Ciru ordinat cun totta prontitudine
Chi zesset sa Giudea ischiavitudine.

                           133.
Ciru hat postu luego in unione
Sos Giudeos e prontu hat ordinadu
Rinnovare su Tempiu de Sione,
E restituit tottu s'usurpadu
Dae Nabucco e cun devozione
Hat a su veru Deus cunsagradu
Cun sos tesoros sos vagos sagrados
Dae Nabucco e Baldassarre profanados.

                           134.
Sos Giudeos hat fattu retirare
Unidos a Gerusalemme destruida
Custa zittade hat fattu rinnovare:
Esdra e Zorobabele 1'hant assistida
Cun Nehemia e la torrant abitare
Gerusalemme destinta est torra in vida
Sos motivos los ischit Geremia
Los ischit Daniele e Isaia.

                          135.
Assueru hat a Vasti repudiadu
Reina bella, ma superbiosa,
E a Ester Giudea hat isposadu
Sa pius bella in su Regnu e graziosa,
Orfana chi su tiu hat allevadu
Mardocheu, e venerat send'isposa.
Non narat chi fit sa sua nazione
De zente emigrada in Babilone.

                          136.
Amanu de su Re fit tant'amadu,
Ch'in su Regnu teniat primu impleu;
Fit dai tottu su populu adoradu
Ma non l’hat adoradu mardocheu.
Pro custa irriverenzia indignadu,
Amanu cheret mortu ogni giudeu,
Persuadit su Re chi fint indignos
Sos Ebreos ribelles e malignos.

                          137.
Presentat chi s'Ebrea nazione
Deviat esser totta esterminada,
Pro essere diversa in sa Religione,
Perversa sempre e iscostumada,
Su Re con ira e indignazione
Permittit cantu Amanu disizada.
Sende tottu innozentes sunu reos
Cundennados a morte sos Giudeos.

                         138.
Mardocheu de saccu s'est bestidu,
Contat a Ester custu fattu istranu,
Ester s'est presentada a su maridu;
S'est dismajada e dadu l'hat sa manu
Assueru si l'abbrazzat affligidu
Cun su modu pius dozile e umanu,
Nendeli: «Ite dimandas dai me?
«Su mesu de su Regnu b'est pro te».

                         139.
Ester a su maridu hat dimandadu
De andare a mesa a mandigare umpare.
E chi haeret puru Amanu cumbidadu.
Su Re l'ubbidit pro la cuntentare.
Intantu Amanu haiat preparadu
Sa furca a Mardocheu a l'appicare
Pustis de unu doppiu cumbidu
Ester narat pianghende a su maridu:

                        140.
«Sa vida mia est ch'in donu ti do:
«Amanu vile a mie hat fattu rea:
«No lu potto negare: Ebrea so,
«E devo morrer cun sa zente Ebrea»
Su Re rispondet: «Calmadi chi no:
«Chi est chi usurpat sa potenzia mea?
«In sa furca chi haiat preparadu
«Pro Mardocheu, Amanu est appicadu»,

                        141.
Alessandro Macedone est andadu
Cun armada potente e forte briu
Contra a Gerusalemme chi l’hat negadu
S'aggiudu pro gherrare cun Dariu.
Sa Giudea est a casu disperadu.
Timet chi non de lassat unu biu
Jaddu sos Sacerdotes hat unidu,
E cun bestes sagradas s'est bestidu.

                       142.
Su potente Alessandro hat saludadu
Jaddu bestidu de Pontificale.
Alessandro hat a Jaddu veneradu
Ne fattu hat in zittade alcunu male
Su Deus de Abramu hat adoradu,
Cun donos s'est mustradu liberale.
Cun legges e prezettos assolutos
Esentat sos Ebreos de tributos

                           143.
Mortu Alessandro guvernat Soteru
Dat paghe finta, ma est inimigu,
Morit e regnat, unu pius sinzeru
Tolomeu su fizu chest amigu;
Custu istimat e amat su Deus veru,
Non trattat cun malizia, ne intrigu.
Custu cumbinata cun Elearzu
Chi lu tenet pro amigu su pius caru.

                          144.
In custu tempus si sunt numenados
Settanta duos sabios de dottrina,
Ses de ogni Tribù sun seberados
Bezzos e d'elevada disciplina,
E dae custos sunt interpretados
Sos libros Santos e Legge Divina.
Tottu in su sensu uguale sunt traduidos
In limba Greca essende disunidos.

                          145.
Custu Re hat trattadu cun amore
Sos Giudeos su tempus ch'àt regnadu,
Antiogu Epifane usurpadore
Su Regnu a Tolomeu hat usurpadu.
Custu de sa Giudea est su terrore.
Contra a Gerusalemme andat armadu
Intra in sa Zittade temerariu
E profanat su Tempiu e Santuario.

                         146.
Si leat tottu sos vasos sagrados:
Cantu b'haiat de oro e de arghentu.
Sunt sos Altares in tottu ispozzados
De velos d'oro e de ogni ornamentu
Sos giudeos s'agantant desolados
Non b'ant si no piantu e patimentu,
Sos isposos pianghent sas muzeres,
Tottu est dolu, disdiccia e dispiagheres

                        147.
Sa circuncisione est proibida;
Sa Zittade a tributos est torzada
Tottu ordinat cun pena de sa vida
Dogni forte e muraglia est atterrada
Est sa petta porchina permitida:
In una, dogni legge est abrogada
Sos pius in Israele hant ubbididu
Atteros hant sa morte preferidu. 

                        148.
Matatia s'istrazzat su estire
A Modin cun sos fizos s'est fuidu;
Antiogu lu cheret favorire
Cun ingannu, pro l’haer accoglidu
Gridat a bogh’alta a lu sighire
Sos fideles e meda l'hant sighidu
E format un'armada e castigadu
A sos Giudeos chi l'hant appostadu.

                           149.
Dat a tottu sa circuncisione
Ed ecco ch'est a morrer avvisadu.
Pro consizare ponet a Simone
Ma Giuda haeret sas truppas cumandadu:
Dat a tottu sa benedizione,
E innanti de morrer consizadu
Hat a sos fizos de si vendicare
Morit e restat Giuda a cumandare.

                           150.
Giuda difendet sa Religione
A morrer cun sos frades est resortu
Cun forzas e coraggiu de leone
Pro difender sa fide istat accortu:
L’attacact Apolloniu fanfarone:
In logu de occhire restat mortu
Si leat de Apolloniu s'ispada
De attarzu fine e bene temperada

                         151.
Antiogu est in grande agitazione.
Contra a Giuda preparat un'armada,
Lisia tenet s'ordinazione
Chi cheret sa Giudea isterminada:
Gorgia, Tolomeu e Nicarone
Tenent s'impresa; però a s'ispensada
S'agatan dae Giuda presighidos.
In su campu e in tottu destruidos.

                         152.
Lisia sentit pro unu grande oltraggio
Su essere vittoriosu Maccabeu,
Doppia truppa e dopiu equipaggiu,
Leat pro offender su populu Ebreu;
Ma Giuda s'arma cun pius coraggiu:
A Lisia l'hat postu in tale anneu,
Chi abbattidu s'est dadu sa fua,
E retiradu a sa Zittade sua.

                         153.
Giuda a Gerusalemme s'est conduidu,
Ue Tempiu e Zittade est desolada:
Rù e ispinas b'haiat naschidu;
Pianghet Giuda e pianghet s'armada:
Sos idolos profanos hat destruidu
Sa Zittade de nou est abitada
E s'impignat cun totta attividade
Pro adorare sa vera deidade.

                         154.
Antiogu Epifane est mortu intantu,
E guvernat su fizu Eupatore.
Alcunos rinnegados fattu hant tantu,
Chi su Re in persona e cun furore
Attacat a Bestura e pro s'ispantu
De s'armada imponente e pro timore
Si rendet e b'est mortu Elearzu
Frade de Maccabeu, abile e caru.

                          155.
Giuda in Gerusalemme si retiresit
Inue ancora a morte est persighidu.
Eupatore cun s'armada intresit,
E Zittades e muraglias hat destruidu
Giuda in su Tempiu si rifugesit,
Benint a paghe ma est traighidu.
Giuda est fìdadu, ma Eupatore
Destruit a Sione ch'est traitore.

                          156.
Partit Eupatore ad Antiochia
Pro espugnare a Filippu cun s'armada,
Inie incontrat sa traitoria
Perdet sa vida e corona usurpada
Demetriu est in Tronu in sa Siria.
Alcimu vile e zente adominada.
Accusant a Demetriu resentidos.
Nende chi fint de Giuda persighidos.

                          157.
Su Re mandat a bacchide in Giudea
Pro perseghire a Giuda Maccabeu.
Si fidat de Sione s'assembea
De Alcimu sazerdote ch'est giudeu.
Cust'est intrusu ed est anima rea.
Indignu de occupare tale impreu.
Giurat sa paghe e poi a s'ispensada
Nd'hat passadu sessanta a filu ispada.

                         158.
Alcimu cun birbantes s'est unidu
Pontefice si cheret che Arone.
Ma Giuda hat cun coraggiu resitidu
Fuit Alcimu e faghet relazione
A su Re e luego hat ispedidu
A Nicarone armigeru Barone.
Chie pro paghe finta est azzettadu
E hat Tempiu e Zittade incendiadu.

                         159.
Giuda s'armat de zelu e de valore
E dai sa zittade bessit fora,
E mortu est in su campu Nicarone,
Testa e manu truncadu l'hant ancora
Gasie hat permittidu su Segnore
A chie Giuda hat invocadu in s'ora;
E pro custa vittoria manifesta
Sos Giudeos ogn'annu hant fattu festa.

                         160.
Giuda mandat a Roma imbasciadores
Pro si fagher amigos sos Romanos,
Chi fint fattos potentes e segnores
De medas Regnos: ma non fint tiranos;
Los pregat pro los haer protettores
Pro lu difender dae sos Sorlanos.
Sos Romanos cuntentos sunt istados.
E cun Giuda si sunt confederados.

                         161.
Intertantu Demetriu hat mandadu
A Bacchide in Giudea cun s'armada,
Tales de haer a Giudea esterminadu.
E d'esser sa Giudea desolada.
Giuda de su coraggiu s'est fidadu,
Intrat in ballu e manizzat s'ispada
In s'inimiga armada e forte campu
Agile, pronta e lesta che unu lampu.

                         162.
A Giuda l'hat sighidu paga zente
Meda nd'hat mortu; meda nd'hat mantesu;
Ma s'armada de Bacchide imponente
L'hat circundadu e si l'hat dadu in mesu:
Giuda gherrende coraggiosamente
S'agatat mortu e in su campu istesu.
L'interrat in sa propria sepoltura
De su babbu cun dolu e cun tristura.

                         163.
Bacchide hat sa Giudea fotta in manu:
Zente pervasa hat postu a guvernare,
Ionata est elegidu Capitanu
De sos Giudeos pro si vendicare.
Bacchide l'hat sighidu in su Giordanu
Ue hat nadu s'est potidu salvare.
Bacchide sa vittoria no hat tentu,
Ma b'hat mortu a Giuanne a tradimentu.

                          164.
Ionata pro sa morte resentidu
De su frade s'est peus indignadu;
Essende in festa e allegru cumbidu
A s'improvvisa e a casu impensadu,
Hat a sos inimigos assalidu.
E hat su frade sou vendicadu.
Hat mortu a tottus cun s'ispada in manu
E torrat a passare' su Gioradanu.

                         165.
Tottu sos chi a Deus amaiant
Favoriant a Ionata e armados
Cun coraggiu a sa gherra cuncurriant,
E gasi duos annos sunt passados,
Chi unu a sos atteros timiant;
Ma pustis meda si sunt obbligados
Cun su Re chi mandende forza armada
Ionata fit in manu a s'ispensada.

                         166.
Demetriu hat mandadu atera ia
A bacchide e esercitu imponente,
Tentat s'assaltu cun traitoria;
Ma Ionata e Simone fieramente
L'attaccat e non binchet s'ingannia,
E perdet in s'attaccu meda zente,
Bacchide hat mortu sos chi l'hant fidadu
E faghet paghe de disisperadu.

                          167.
Alessandro est in s'Asia acclamadu
Re e resta Demetriu in pelea
Timet a Ionata e l'hat premiadu
Demetriu l'hat dadu sa Giudea.
Alessandro ambasciadas l'hat mandadu
Connottu hat de Demetriu s'idea.
Ionata de Demetriu non si fidat
E pius de Alessandro si confidat.

                          168.
Alessandro hat a Ionata creadu
Pontefice in Giudea e l'hat pro amigu:
Alessandro e Demetriu hant gherradu,
Restat mortu Demetriu inimigu
De Ionata, ma reconciliadu.
Ionata istat felice in cuss'intrigu
De Prinzipe e Pontefice hat su gradu.
Ed est su samben sou vendicadu.

                          169.
Su fizu de Demetriu in Soria
Intrat, su Regnu cheret acquistare.
Alessandro andat in Antiochia,
E lassat Apolloniu a guvernare.
Custu de Ionata est belosia;
L'insultat e l'incitat a gherrare
Truncat sa paghe e restat avvilidu
Ionata noe mizza nd'hat bocchidu.

                         170.
Sende Ionata in tottu vittoriosu
Sighit inter sos Res sa contierra:
Demetriu potente e bellicosu
Hat mortu Alessandro e post'in terra.
A Ionata lu lassat in reposu,
Demetriu est in paghe e no in gherra,
Cun Ionata e pro essere sastifatu
L'hat confirmadu in su Pontificatu.

                          171.
Su fizu de Alessandro benit mannu
Antiogu e pro medios de Tritone,
S'Arabu Re pro forza o pro ingannu,
A Demetriu hat postu in perdizione.
Perde tronu ed est sempre in aannu
Pro culpa sua e pro s'ambizione,
Antiogu est pro Re costituidu,
E Ionata da Isse est favoridu.

                          172.
Antiogu hat a Ionata lassadu
Sa Giudea cun paghe e cun amore:
A su frade Simone hat declaradu
D'essere de Tiru su Guvernadore
Ma Demetriu a nou s'est armadu;
Sa Galilea est grande timore;
Ionata ch'hat de Deus s'assistenzia
S'est oppostu e l'hat fattu resistenzia.

                          173.
Ionata intra in gherra coraggiosu,
Sa Galilea est forza de paura:
Simone ancora est forte valorosu,
Superadu hat s'assediu de Betsura,
Unu e ateru frade est vittoriosu;
De torrare in Sione tenet cura,
La reparan de nou e fortificant
Ma sas gherras pius si moltiplicant.

                          174.
Demetriu est intantu presoneri
Senza chi sa Giudea b'happat parte
Dae unu Re istranzu e furisteri.
Trifone de malignu ch'ischit s'arte,
Si cheret Re cun laudes de gherreri,
Disizendesi in terra ateru Marte,
A Ionata procurat massacrare
E pustis su Re sou assassinare.

                         175.
Comente l'hat pensada est resessida;
Essende in paghe e in bon'armonia,
A Ionata leadu l'hat sa vida
Cun duos fizos a traitoria.
Sa domo Maccabea est opprimida
Simone restat in su ballu ebbia,
Como toccat ai custu a si salvare
A faghe gherra e a si vendicare.

                         176.
Sa Giudea lassadu s'hat Trifone
E hat a su Re sou massacradu.
Si l'intendet Antiogu e Simone,
E Trifone in su campu est isvenadu.
Antiogu intrat in ambizione,
E luego hat sa paghe violadu.
Essende Re de s'Asia e segnore
Faghet gherra. a Simone, su traitore.

                         177.
Mandat su Capitanu Zebedeu
E cheret sa Giudea superada.
Bezzu e forte Simone Maccabeu
Si bettat in su riu cun s'armada
Vittoria hat s'esercitu Giudeu,
Ma s'armada inimiga est dissipada.
Simone istat Pontefice in Giudea
E vintu est s'ebreu, anima rea.

                         178.
Simone in paghet fit chin sos Romanos,
E totta sa Giudea est conquistada.
Allargados si sunt sos Res tiranos,
E no est sa Giudea molestada:
Durante chi Simone l'hat in manos
Est sa legge divina rispettada;
E Deus no hat mai abbandonadu
Sos chi sa santa legge han osservadu.

                          179.
Vivet Simone in su sagradu impleu
Pro ottantannos balanzadu hat dogn'impresa.
Ma su generu sou Tolomeu
L'hat fattu morrer manighende in mesa.
Custu fit vile ancora chi Giudeu;
Duos fizos l'arrestat cun pretesa;
Cun sa mama los ponet in presone
E Tolomeu est peus de Tritone.

                          180.
Tolomeu est intradu in su disizu
D'esser de sa Giudea soberanu;
Tentat bocchire a Simone ogni fizu,
Ma fìt in Gaza su minore Ircanu.
Custu ischit tottu e ischit su manizu
E si difendet cun s'ispada in manu,
Sos chi lu persighiant hat bocchidu,
E a Gerusalemme s'est conduidu.

                          181.
Partit a sa davidica Zittade
Ircanu nende: «Torro a logos mios»:
Ue est sezidu cun sinzeridade
Pro isse, pro su babbu e prò sos tios,
Ma Tolomeu cun barbaridade,
Amigu de sa gherra e disafios
Finza a Gerusalemme l'hat persighidu,
Ue istesit respintu e s'est fuidu.

                         182.
Si fuit Tolomeu a unu forte
Sighidu dae perfida canaglia,
A mama e frades minettat sa morte,
Cando Ircanu minettat sa battaglia
E pro peus dolore e peus sorte
Los bidet trascinare in sa muraglia.
Pro pena Ircanu s'attaccu suspendet
Gridat sa mama: «assalta» ma no attendet.

                          183.
Intantu meda tempus est passadu
E niente hat sas armas dezididu.
Ecco chi s'annu settimu est intradu,
Chi fit a sos Giudeos proibidu
De tribagliare, e Ircanu hat pensadu
Ubbidire a sa legge ch'at hapidu
Dae mosè: s'armada congreghesit
E a Gerusalemme si retiresit.

                          184.
Antiogu Sidet hat persighidu
A Ircanu e si sunt conciliados
Custos ambos sas forzas hant unidu
Contra a sos Parthos sunt confederados.
Antiogu sas dies hat finidu
In cussa guerra e si sunt ritirados
Sos giudeos senz’haer unu dannu
E Ircanu regnadu hat trint'un'annu.

                         185.
Morit Ircanu e lassat chimbe fizos;
E testat de regnare sa muzere;
Aristobulu fizu est in fastizos,
De regnare sa mama hat dispiaghere.
De ottener sa corona est in disizos;
Bocchit sa mama e d'est restadu mere
De sa corona hat impresonadu
Tres frades, Antiogu hat lassadu.

                         186.
Ruet infirmu custu Re tiranu,
Antiogu andat a lu visitare,
Essende in lettu su crudele Ircanu:
Hat dadu s'ordine a lu massacrare,
Intrende armadu e pro cunsizu insanu
L'intrat armadu pro l'assassinare.
Lu occhit sa guardia traitora
Ircanu est mortu de dolore ancora.

                          187.
Sa muzere d'Ircanu est sa Regnante
Allessandra hat posta sos connados
In libertade, ch'Ircanu birbante
Teniat cun rigore imerpsonados,
Cun Alessandro est istada costante,
L’hat fattu Re e si sunt istimados;
Però Alessandro hat mortu unu frade
Pro esser solu a regnare in libertade.

                          188.
Pustis chi su frade massacradu,
Istesit pius crudele e insolente:
Cun su Re de Storia isse hat gherradu
Cun Tolomeu est morta meda zente.
Su regnu sou si l'est ribelladu:
Ma su vendicadu e prepotente,
Suponzende chi tottu fint reos
Hat postu in rughe ottighentos Giudeos.

                          189.
Sende bios est fatta sa sentenzia
Custu Re fraticida ingannadore,
Lis hat mortu sos fizos in presenzia
Cun sas muzeres pro peus dolore
Morzende lassat corona e potenzia.
A sa muzere a chie hat tant'amore
Li consizat pro dare pius anneos
De si l'intender cun sos Filisteos.

                         190.
Restat de Alessandro sa muzere
Alessandra Reina in sos Giudeos,
Custa dat in su Regnu altu podere
A sos Falsos devotos Fariseos.
Lis dat dogni cuntentu e piaghere,
Lis dat Zittades altos impleos,
Sos fizos Aristobulu e Ircanu
Si gherrat pro haere sa corona in manu.

                         191.
Tres settas s'hat formadu in sos Giudeos ,
Una no est a s'atera uguale.
Ch'est su destinu narat sos Fariseos
Chi causat su bene e i su male.
Chi s'anima no hant sos Sadduceos,
Castigu e pana la creant ch'est mortale.
Sos Esseos no hant intemperanza,
Ch'est s'anima immortale hant s'osservanza.

                         192.
Si gherrant Aristobolu e Ircanu
Inter frades gelosos de regnare.
Ircanu est bintu e li fuit dai manu:
Areta l’hat rezidu a lu salvare.
Gherrat Areta però tottu in vanu,
A Roma toccat como a dimandare.
Pompeu mandat una grande armada
Ed ecco sa Giudea umiliada.

                         193.
Dae Pompeu est fattu presoneri
Aristobolu e duos fizos suos.
Si fuit Alessandro ch'est gherreri:
Sos Romanos los bocchint ambos duos
Gasi fìnit sa vida chie est lezeri
Non pensat bene a sos affares suos.
Cesare pro cessare ogni pelea
Hat mandadu Antipatru in sa Giudea.

                         194.
A s'Egittu Antipatru s'est protadu
A gherrare de Cesare in favore,
E a su fizu Erodes hat lasadu
In Galilea pro Guvernadore.
Erodes hat sos ladros estirpadu,
E de sa Galilea est su terrore.
Pro grazia Pontefice est Ircanu
Fattu dae s'Imperiu Romanu.

                        195.
In custu tempus hanta dadu sa morte
Cassiu e Bruttu a Cesare mudados
Sunt tottu in sa Giudea in peus sorte.
Sos Machabeos sunt esterminados
Re est Erodes coronadu in Corte:
Chentu vinti sett'annos sunt istados
Guvernende cun pena e cun anneos
In Giudea sos fizos Machabeos.

                       196.
Erodes sa Giudea hat in podere,
E la guvernat cun crudelidade,
Bocchit sos fizos e i sa muzere
In su mezus fiore de sa edade
Si milli limbas ancora tenzere
Mai esplico sa sua impiedade.
Bastat narrer ch'at tentu pro inimigos
Sudditos, parentes e amigos.

                       197.
Como fit in su campu vittoriosu
Sempre amadu dae sos Romanos:
Como come fit bravu e generosu:
Como faghet istrazios inumanos.
Como intrat in su tempiu piedosu
Come de samben si tinghet sas manos.
S'hat attiradu s'odiu comunu
Amigu non teniat pius a nessunu.

                       198.
Isse trinta sett'annos hat regnadu:
Ruet infirmu e bidet ch'est mortale;
Tottu vermidu e tottu appiagadu
Disizza s'esterminu totale
De sa Giudea. In presone hat serradu
Sa mezzus zente cun ordine tale,
Dadu a sa sorre de los isvenare
Appena ch'isse diat ispirare.

                         199.
Custu fit pro impedire s'allegria
Pro esser sa morte sua disizada
Narat a Salomè: «Giura sorre mia,
«Chi ocacs custa zente impresonada:»
Giurat si, ma Salomè lassat bia
Sa zente chi cheriat isvenada.
Mortu Erodes, cun totta caridade
Hat postu cussa zente in libertade.

                         200.
Erodes faeddende in bon'istile
Dae sos Romanos fit aggradessidu.
Chi fit astutu, malignu e suttile,
Istesit premiadu e favoridu
Nudda nesit de barbaru e de vile
Contr'atteru delittu committidu,
Cun dolu generale e cun lamentu
A s'ischire a su nou testamentu.